יוסף אבו ורדה

יוּסֻף אבו ורדה (בערבית: يوسف ابو وردة; נולד ב-19 באוגוסט 1953) הוא שחקן תיאטרון, קולנוע וטלוויזיה ערבי-ישראלי, חבר המועצה הישראלית לתרבות ואמנות. אבו ורדה נולד בכפר גוש חלב (כפר ג'ש) שבגליל, וגדל בגליל למשפחה ערבית-נוצרית-מרונית. אח בכור לחמישה אחים. אביו הוא מעקורי כפר בירעם. וכשהיה בן חמש, עברה המשפחה לעכו. למד בפנימייה בנצרת, אחר כך בפנימייה בכפר יאסיף, באותה כיתה עם השחקן סלים דאו. בבגרותו למד בחוג למשחק של כלת פרס כינור דוד, נולה צ'לטון, ומאוחר יותר בבית הספר למשחק בית צבי שברמת גן. בשנת 1975 הצטרף לתיאטרון באר שבע, בו שיחק, בין השאר, בהצגות "קשר דם", "המשרתות" ו"ציד המכשפות", "אגדות מיערות ווינה", "פיקניק בשדה הקרב", "מסיבת יום הולדת". כעבור שנה וחצי התחיל לשחק בתיאטרון העירוני חיפה (בו עבד תקופה כתפאורן) ובהבימה. כחבר בלהקת התיאטרון העירוני חיפה שיחק בהפקות רבות, בהן: "מראה מעל הגשר", "גטו", "מחכים לגודו", "העוזר", "נפש יהודי", "האי", "גשם שחור", "יוליסס על בקבוקים", "הצמא והרעב" ,"משפט הקופים","איש ואישה אחת", "הקיצו ורננו" ,"מיסטרו בופו" (הצגת יחיד, 1988), "נשף מסכות", "מנהל הבית", "סוף משחק", "הגברת צ'רלי", "איפיגניה באאוליס", "אדי קינג" ו"הדוכסית של אמלפי". בשנת 1986, שיחק בתיאטרון אל-חכוואתי שבמזרח ירושלים, בהצגה "מיסטרו בופו". הצגת יחיד המבוססת על מחזה של הבמאי והמחזאי האיטלקי דאריו פו, שביים פרנסואה אבו סאלם, כשאת התפאורה עיצבה אמו של אבו סאלם, פראנסין גספאר. ב"הבימה" שיחק בהצגות: "מקבת'" ו"שלוש אחיות". אבו ורדה ביים את הצגת אום אל רובביקה של הסופר אמיל חביבי הקים וניהל את תיאטרון אל-מידאן הערבי בחיפה 1995–1998. שיחק בסרטו של ג'אד נאמן "מגש הכסף" ב-1984. ב-1982 גילם את כאמל בסדרת הטלוויזיה שביים נסים דיין "מישל עזרא ספרא ובניו". ב-1985 השתתף בסרטו של נסים דיין "גשר צר מאד". ב-1986 השתתף בסרטו של אמנון רובינשטיין "נאדיה" הוא גילם את אביה של נאדיה שחולמת להיות רופאה כמו אחייניתו. ב-1991 גילם את ג'ורג' בסרטו של ערן ריקליס "גמר גביע". ב-1993 גילם את קרוב משפחתו של בסאם מדאוור בסדרת הקומדיה "שכנים" לצד גדי יגיל, עפרה ויינגרטן ואמל מורקוס. ב-1999 גילם את הרב שמעון בסרטו של עמוס גיתאי "קדוש" ושיחק בסרט הטלוויזיה "חובו של אהרון כהן". ב-2002 גילם את אבו נחלה בסרטם של סלבה צ'פלין ולינה צ'פלין "חצוצרה בואדי", וגילם את יוסוף בסרטו של עמוס גיתאי "קדמה". על תפקידו בסרט זה היה מועמד לפרס אופיר לשחקן משנה. כן שיחק בסרטו של גיתאי "יום יום" לצדה של חנה מרון. ב-2003 השתתף בסרט "אמריקה" של הבמאית שירין דעיבס, השתתף בסרט" חתונת הגליל " של הבמאי מישל חליפה, גילם את אבא של בני בסדרת הטלוויזיה שביים שי כנות "תיק סגור". ב-2004 גילם פקיד משרד התעסוקה בסרטו של יוסף פיצ'חדזה "שנת אפס", והשתתף בסרט הטלוויזיה שביים דייוויד נוי "אפרסק" לצד אורנה בנאי ואורי קלאוזנר. ב-2005 גילם את זאב רימון בעונה השלישית של הטלנובלה "אהבה מעבר לפינה". ב-2007 החל לגלם את עמרם "בולדוג" בסדרת הטלוויזיה המצליחה שביים שי כנות וכתב רשף לוי "הבורר". ב-2008 גילם את בעל הבית הלבנוני בסרטו של רשף לוי "איים אבודים", גילם את סאלח בסרטו של דרור זהבי "סוף שבוע בתל אביב", והחל לגלם את אלי רן בשתי העונות של סדרת הטלוויזיה "רביעיית רן". ב-2009 גילם את ארדק בשתי העונות של סדרת הנוער "חצויה". בשנת 2011 גילם את המפכ"ל בסדרת המתח הישראלית "תמרות עשן". בשנת 2014 שיחק בסרטו של עמוס גיתאי אנא ערביה. ב-2018 שיחק בסרטו של שאדי סרור "אוויר קדוש". ב-2019 שיחק בתפקיד ראשי ב"המתים של יפו", סרט הקולנוע העלילתי הראשון של הבמאי רם לוי, כמו כן שיחק באותה שנה בסדרה ״נחמה״ של רשף לוי .ב-2020 שיחק בסדרה "פאודה" הפעולה שנוצרה עבור יס. אבו ורדה הנחה את התוכנית "פורטרט" בטלוויזיה החינוכית. נשוי ואב לשלושה ילדים. מתגורר בחיפה. הערך "יוסף אבו ורדה" בלקסיקון החיפאים, אישים ודמויות בחיפה, מאת ד"ר שי חורב, דוכיפת הוצאה לאור, עמ' 9, 2018, חיפה. מדיה וקבצים בנושא יוסף אבו ורדה בוויקישיתוף יוסף אבו ורדה, במיזם "אישים" לתיעוד היצירה הישראלית יוסף אבו ורדה, במסד הנתונים הקולנועיים IMDb (באנגלית) יוסף אבו ורדה, באתר "אידיבי", מאגר הידע העברי לקולנוע ישראלי ועולמי יוסף אבו ורדה, באתר ספר הקולנוע הישראלי יוסף אבו ורדה, באתר AllMovie (באנגלית) יוסף אבו ורדה, בתוך: שמעון לב-ארי, "מדריך 100 שנה לתיאטרון העברי", באתר החוג לתיאטרון של אוניברסיטת תל אביב יוסף אבו ורדה, במסד הנתונים הקולנועיים KinoPoisk (ברוסית) יוסף אבו ורדה, בארכיון הבימה יוסף אבו ורדה, בתוך: שמעון לב-ארי, "מדריך 100 שנה לתיאטרון העברי", באתר החוג לתיאטרון של אוניברסיטת תל אביב נרי ליבנה, יוסף אבו ורדה מחפש מוצא, כותרת ראשית, 1 ביולי 1987 טל פרי, ‏יוסוף אבו ורדה: "מתקרבים לקיצוניות שאין ממנה חזרה", באתר גלובס, 2 בפברואר 2011 אלקנה שור, הבולדוג מ"הבורר" לא ישחק ערבי אצל ישראלים, באתר nrg‏, 12 בנובמבר 2012 רן בוקר, "עמרם הבולדוג הולך איתי תמיד", באתר ynet, 9 במרץ 2015 שוש אביגל, מספר הסיפורים, כותרת ראשית, 1 בינואר 1986